CELEX: 32017R1399
Language: el
Date: 2017-07-28 00:00:00
Title: Κανονισμός (ΕΕ) 2017/1399 της Επιτροπής, της 28ης Ιουλίου 2017, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου και του παραρτήματος του κανονισμού (ΕΕ) αριθ. 231/2012 της Επιτροπής όσον αφορά το πολυασπαρτικό κάλιο (Κείμενο που παρουσιάζει ενδιαφέρον για τον ΕΟΧ )

29.7.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 199/8
               
            ΚΑΝΟΝΙΣΜΌΣ (ΕΕ) 2017/1399 ΤΗΣ ΕΠΙΤΡΟΠΉΣ
      της 28ης Ιουλίου 2017
      για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου και του παραρτήματος του κανονισμού (ΕΕ) αριθ. 231/2012 της Επιτροπής όσον αφορά το πολυασπαρτικό κάλιο
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 14,
      Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5,
      Εκτιμώντας τα ακόλουθα:
      
                  (1)
               
               
                  Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο των προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
               
            
                  (2)
               
               
                  Μόνο τα πρόσθετα τροφίμων που περιλαμβάνονται στον ενωσιακό κατάλογο του παραρτήματος II του κανονισμού (ΕΚ) αριθ. 1333/2008 επιτρέπεται να διατεθούν στην αγορά και να χρησιμοποιηθούν σε τρόφιμα υπό τους όρους χρήσης που καθορίζονται στο εν λόγω παράρτημα.
               
            
                  (3)
               
               
                  Ορισμένα πρόσθετα τροφίμων προορίζονται για ειδικές χρήσεις για ορισμένες οινολογικές πρακτικές και επεξεργασίες. Η χρήση των εν λόγω προσθέτων τροφίμων θα πρέπει να συμμορφώνεται προς τον κανονισμό (ΕΚ) αριθ. 1333/2008 και προς τις ειδικές διατάξεις που καθορίζονται στη σχετική νομοθεσία της Ένωσης.
               
            
                  (4)
               
               
                  Οι ειδικές διατάξεις για την έγκριση της χρήσης προσθέτων στον οίνο καθορίζονται στον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3), στην απόφαση 2006/232/ΕΚ του Συμβουλίου (4) και στον κανονισμό (ΕΚ) αριθ. 606/2009 της Επιτροπής (5), καθώς και στα μέτρα εφαρμογής τους.
               
            
                  (5)
               
               
                  Ο κανονισμός (ΕΕ) αριθ. 231/2012 της Επιτροπής (6) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008.
               
            
                  (6)
               
               
                  Ο κατάλογος της Ένωσης και οι προδιαγραφές μπορούν να επικαιροποιούνται σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 είτε με πρωτοβουλία της Επιτροπής είτε έπειτα από αίτηση.
               
            
                  (7)
               
               
                  Στις 24 Φεβρουαρίου 2015 υποβλήθηκε αίτηση για την έγκριση της χρήσης του πολυασπαρτικού καλίου ως σταθεροποιητή του οίνου. Η αίτηση κοινοποιήθηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.
               
            
                  (8)
               
               
                  Η Ευρωπαϊκή Αρχή για την Ασφάλεια των Τροφίμων αξιολόγησε την ασφάλεια του πολυασπαρτικού καλίου ως προσθέτου τροφίμων και, στη γνώμη (7) της 9ης Μαρτίου 2016, κατέληξε στο συμπέρασμα ότι δεν υπάρχει ανησυχία όσον αφορά την ασφάλεια από την προτεινόμενη χρήση του στον οίνο σε μέγιστο επίπεδο χρήσης 300 mg/L και συνήθη επίπεδα της τάξης των 100-200 mg/L.
               
            
                  (9)
               
               
                  Το πολυασπαρτικό κάλιο ενεργεί ως σταθεροποιητής έναντι της κατακρήμνισης του κρυσταλλικού ασβεστίου στον οίνο (κόκκινος, ροζέ και λευκός οίνος). Ενισχύει τη διατηρησιμότητα και σταθερότητα του οίνου και η χρήση του δεν έχει αντίκτυπο στις οργανοληπτικές ιδιότητες του οίνου. Συνεπώς, είναι σκόπιμο να καταχωριστεί το πολυασπαρτικό κάλιο στον ενωσιακό κατάλογο προσθέτων τροφίμων και να του αποδοθεί η ονομασία E 456 ως αριθμός E, ώστε να επιτραπεί η έγκρισή του ως σταθεροποιητή του οίνου στις ειδικές διατάξεις της σχετικής νομοθεσίας της Ένωσης.
               
            
                  (10)
               
               
                  Οι προδιαγραφές για το πολυασπαρτικό κάλιο (E 456) θα πρέπει να περιληφθούν στον κανονισμό (ΕΕ) αριθ. 231/2012 αφού η ουσία συμπεριληφθεί στον ενωσιακό κατάλογο προσθέτων τροφίμων του παραρτήματος II του κανονισμού (ΕΚ) αριθ. 1333/2008 για πρώτη φορά.
               
            
                  (11)
               
               
                  Συνεπώς, οι κανονισμοί (ΕΚ) αριθ. 1333/2008 και (ΕΕ) αριθ. 231/2012 θα πρέπει να τροποποιηθούν αναλόγως.
               
            
                  (12)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα I του παρόντος κανονισμού.
      Άρθρο 2
      Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα II του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 28 Ιουλίου 2017.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 354 της 31.12.2008, σ. 16.
      
         (2)  ΕΕ L 354 της 31.12.2008, σ. 1.
      
         (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
      
         (4)  Απόφαση 2006/232/ΕΚ του Συμβουλίου, της 20ής Δεκεμβρίου 2005, σχετικά με τη σύναψη της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου (ΕΕ L 87 της 24.3.2006, σ. 1).
      
         (5)  Κανονισμός (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται (ΕΕ L 193 της 24.7.2009, σ. 1).
      
         (6)  Κανονισμός (ΕΕ) αριθ. 231/2012 της Επιτροπής, της 9ης Μαρτίου 2012, σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (ΕΕ L 83 της 22.3.2012, σ. 1).
      
         (7)  EFSA Journal 2016·14(3):4435.
      
         ΠΑΡΑΡΤΗΜΑ I
         Στο μέρος Β του παραρτήματος II του κανονισμού (ΕΚ) αριθ. 1333/2008, στο σημείο 3 «Πρόσθετα τροφίμων πλην των χρωστικών και των γλυκαντικών» παρεμβάλλεται η ακόλουθη νέα εγγραφή μετά την εγγραφή για το πρόσθετο τροφίμων Ε 452:
         
            
                        «E 456
                     
                     
                        Πολυασπαρτικό κάλιο»
                     
                  
      
      
         ΠΑΡΑΡΤΗΜΑ II
         Στο παράρτημα του κανονισμού (ΕΕ) αριθ. 231/2012, παρεμβάλλεται η ακόλουθη εγγραφή μετά την εγγραφή για το πρόσθετο τροφίμων E 452 περίπτωση iv):
         
            
                        
                           «Ε 456 ΠΛΥΑΣΠΑΡΤΙΚΟ ΚΑΛΙΟ
                        
                     
                  
                        
                           Συνώνυμα
                        
                     
                  
                        Ορισμός
                     
                     
                        Το πολυασπαρτικό κάλιο είναι το άλας καλίου του πολυασπαρτικού οξέος, που παράγεται από L-ασπαρτικό οξύ και υδροξείδιο του καλίου. Η θερμική διαδικασία μετατρέπει το ασπαρτικό οξύ σε πολυηλεκτριμίδιο, το οποίο είναι αδιάλυτο. Το πολυηλεκτριμίδιο υποβάλλεται σε κατεργασία με υδροξείδιο του καλίου, που επιτρέπει το άνοιγμα του δακτυλίου και τον πολυμερισμό των μονάδων. Το τελευταίο στάδιο είναι η φάση της ξήρανσης με ψεκασμό, από την οποία λαμβάνεται σκόνη ανοικτού καστανού χρώματος
                     
                  
                        Αριθμός CAS
                     
                     
                        64723-18-8
                     
                  
                        Χημική ονομασία
                     
                     
                        L-ασπαρτικό οξύ, ομοπολυμερές, άλας καλίου
                     
                  
                        Χημικός τύπος
                     
                     
                        [C4H4NO3K]n
                        
                     
                  
                        Μέσο μοριακό βάρος κατά βάρος
                     
                     
                        5 300  g/mol περίπου
                     
                  
                        Ποσοτικός προσδιορισμός
                     
                     
                        Τουλάχιστον 98 % επί ξηρού βάρους
                     
                  
                        Κοκκομετρική διάσταση
                     
                     
                        Τουλάχιστον 45 μm (το ανώτερο 1 % κατά βάρος σωματιδίων κάτω των 45 μm)
                     
                  
                        
                           Περιγραφή
                        
                     
                     
                        Άοσμη σκόνη ανοικτού καστανού χρώματος
                     
                  
                        
                           Ταυτοποίηση
                        
                     
                  
                        Διαλυτότητα
                     
                     
                        Πολύ διαλυτό στο νερό και ελαφρώς διαλυτό σε οργανικούς διαλύτες
                     
                  
                        pH
                     
                     
                        7,5-8,5 (υδατικό διάλυμα 40 %)
                     
                  
                        
                           Καθαρότητα
                        
                     
                  
                        Βαθμός υποκατάστασης
                     
                     
                        Τουλάχιστον 91,5 % επί ξηρού βάρους
                     
                  
                        Απώλειες κατά την ξήρανση
                     
                     
                        Το ανώτερο 11 % (105 °C,12 ώρες)
                     
                  
                        Υδροξείδιο του καλίου
                     
                     
                        Το ανώτερο 2 %
                     
                  
                        Ασπαρτικό οξύ
                     
                     
                        Το ανώτερο 1 %
                     
                  
                        Άλλες προσμείξεις
                     
                     
                        Το ανώτερο 0,1 %
                     
                  
                        Αρσενικό
                     
                     
                        Το ανώτερο 2,5 mg/kg
                     
                  
                        Μόλυβδος
                     
                     
                        Το ανώτερο 1,5 mg/kg
                     
                  
                        Υδράργυρος
                     
                     
                        Το ανώτερο 0,5 mg/kg
                     
                  
                        Κάδμιο
                     
                     
                        Το ανώτερο 0,1 mg/kg»